‘Ndi musanyufu okuba nga nkomyeewo mu nsi yange mwe banzaala. Sirina gye ndaga, nja kufiira wano,’ Bobi Wine bwe yategeezezza wakati mu mizira bakira egiva mu bawagizi obwedda abasaakaanyiza waggulu nti ‘obeewo Empologoma y’e Magere’.
Yagambye nti tajja kuggya kigere ku muliro n’avumirira ekya poliisi okumukunguzza ng’emuggya ku kisaawe n’agamba nti kyabadde kikolwa kya butiitiizi.
Yagambye nti abaserikale baamuvumbagidde ava ku nnyonyi.
Yagasseeko nti ng'atuuziddwa mu mmotoka baamuggyeko omuggo gwe yabadde atambuza n’enkoofiira ne bamuteeza nti bamutwala waka kyokka n’abasaba bamukkirize atuule n’omubaka Winnie Kiiza gwe yazze naye kyokka ne bakigaana.
Yababuuzizza ebibuuzo ng’ayagala okumanya lwaki bamukwata era yabadde azizza misango ki? nga tebamunyega."
Bobi agamba mu mbeera eno, teyayise mu mitendera mituufu omuntu ayingira eggwanga okuva ebweru gy'agoberera era abeebyokwerinda baamuwambyeko paasipooti n’empapula ze endala.
Ku nsonga y’obulwadde yagambye nti wadde kati alina enjawulo y’amaanyi, akyalumizibwa mu mugongo ne mu kibegabega ekya ddyo era aky’ali ku ddagala lye baamuwadde n’asuubiza okwogera ebisingawo mu lukuhhaana lwa bannamawulire lwatuuza leero.
lug_Latn lug_Latn lug_Latn lug_Latn lug_Latn lug_Latn lug_Latn